Херман Мориц е предопределен за войник. Още 13-годишен той постъпва, по нареждане на баща му, в армията на Евгений Савойски, която воюва с французите в Нидерландия. Участва в кървавата битка при Малплаке с такъв кураж, че Евгений го забелязва и му предсказва блестящо военно бъдеще. През 1720 г. Фридрих Август купува за сина си правото да командва френски полк и така започва неговата кариера в армията на Франция. Наричан вече Морис дьо Сакс, той започва да прилага методи на обучение и тактически маневри, които знае от принц Евгений и които привличат интереса но висшето командване. Първите военни действия, в които участва за новата си родина, са през 1734 г., по време на Войната за полското наследство, под командването на маршал Бервик. В същата година друг маршал – Ноай – го издига до чин генерал-лейтенант.